Diari Oficial de la Generalitat Valenciana


Sumari del DOGV 8653, del 09-10-2019 (2019/9611)

DECRET 215/2019, de 7 d'octubre, del Consell, de concessió de la Distinció de la Generalitat, a títol pòstum, a Carme Miquel i Diego.
-------------------------------------------------------------------------------------------------------------------------------------

### Dades del document

Número de DOGV
:   8653

Data del DOGV
:   09-10-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/9611


Data del document
:   07-10-2019

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 215/2019, de 7 d'octubre, del Consell, de concessió de la Distinció de la Generalitat, a títol pòstum, a Carme Miquel i Diego. [2019/9611]  
 El Consell, mitjançant el Decret 177/2003, de 12 de setembre, va crear la Distinció de la Generalitat per a reconéixer la labor d'aquelles persones físiques i jurídiques que, en el desenvolupament de la seua activitat, hagen destacat pels seus valors de convivència, humanisme, compromís amb la solidaritat i ajuda als altres.  
L'escriptora i professora Carme Miquel, nascuda a la Nucia, en 1945, que va morir el mes de juny passat, va ser pionera en la introducció del valencià en els centres d'ensenyament.  
Va participar en la fundació de la Secció de Pedagogia de Lo Rat Penat en 1964, i en la creació de la Coordinadora d'Alumnes, Pares i Professors per l'Ensenyament Públic en Valencià en 1984, que donaria lloc a l'actual Federació Escola Valenciana, de la qual Carme va ser presidenta de 1990 a 1994.  
Coordinadora i professora de Didàctica dels cursos de lingüística valenciana de l'Institut de Ciències de l'Educació (ICE), de la Universitat de València, sota la direcció de Manuel Sanchis Guarner, Carme Miquel també va formar part de l'equip tècnic del Pla experimental de l'ensenyament del valencià en el primer Consell preautonòmic (1978-1980). El 15 de juny de 2016, a proposta del Ple de l'Acadèmia Valenciana de la Llengua, va ser nomenada acadèmica d'aquesta institució.  
  
Carme Miquel és autora de material didàctic i coautora de llibres de text per a l'ensenyament del valencià, com Vola Topi, Milotxa i Micalet, i d'una trentena d'obres de literatura infantil, juvenil i per a tots els públics. La seua novel·la Aigua en cistella va ser reeditada més de deu vegades i en va vendre prop de 20.000 exemplars.  
En 1997 va rebre el Premi Samaruc dels bibliotecaris valencians; el de novel·la Ciutat d'Alzira, en 1998, i la distinció a la seua trajectòria en els Premis de la Crítica dels Escriptors Valencians, en 2016. La Fundació Bromera li ha atorgat, en 2019, el Premi al Foment de la Lectura, i aquest mateix any ha rebut el Premi Isabel Ferrer pel seu treball per a l'educació en igualtat al llarg de 39 anys com a docent a Tavernes de la Valldigna, Torrent, València i Alcàsser.  
Per això, com a reconeixement a la seua dedicació com a docent, i a l'activisme cívic, lingüístic i pedagògic al llarg de la seua vida, convençuda que ser mestra obliga a lluitar per una societat diferent, prèvia deliberació del Consell, en la reunió del 7 d'octubre de 2019,  
  
  
DECRETE  
  
Concedir la Distinció de la Generalitat, a títol pòstum, a Carme Miquel i Diego.  
  
València, 7 d'octubre de 2019  
  
El president de la Generalitat,  
XIMO PUIG I FERRER